ส่วนที่ 1

ข้อมูลสรุป

(Executive Summary)

บริษัท ซินเท็ค คอนสตรัคชั่น จำกัด (มหาชน) (“บริษัท”) (เดิมชื่อ “บริษัท สยาม ซินเท็ค
คอนสตรัคชั่น จำกัด (มหาชน)” ได้จดทะเบียนเป็นนิติบุคคลตามกฎหมายประเทศไทยเมื่อวันที่ 22
ธันวาคม 2531 จดทะเบียนแปรสภาพเป็นบริษัทมหาชนจำกัด เมื่อวันที่ 14 ตุลาคม 2535
และจดทะเบียนในตลาดหลักทรัพย์แห่งประเทศไทยเมื่อวันที่ 12 กุมภาพันธ์ 2536
สำนักงานใหญ่ของบริษัทตั้งอยู่เลขที่ 555/7-11 ซอยสุขุมวิท 63 (เอกมัย) ถนนสุขุมวิท
แขวงคลองตันเหนือ เขตวัฒนา กรุงเทพมหานคร โดยบริษัทประกอบธุรกิจหลักคือ
การรับเหมาก่อสร้าง ให้บริการรับงานทั้งจากหน่วยงานทางราชการ และเอกชน
โดยให้บริการตั้งแต่งานวางรากฐานจนกระทั่งก่อสร้างอาคารเสร็จสมบูรณ์ในลักษณะที่เรียกว่า
One-Stop Shopping ซึ่งรวมถึงงานด้านโครงสร้าง (Structural) งานติดตั้งระบบไฟฟ้า
ระบบเครื่องจักรกล (Electrical and Mechanical) งานสถาปัตยกรรม (Architectural)
งานสุขาภิบาลและงานระบบอัตโนมัติในตัวอาคาร ผลงานที่ผ่านมาเป็นที่ยอมรับกว้างขวางทั้งภาครัฐ
และเอกชน ถึงการดำเนินงานที่มีคุณภาพ และเน้นความพึงพอใจของเจ้าของงานเป็นหลัก
ซึ่งสอดคล้องกับระบบบริหารคุณภาพ ISO9001:2000 ที่บริษัทได้การรับรอง มาตั้งแต่ปี ค.ศ.1997
สืบเนื่องมา

ในช่วงปี 2550 ที่ผ่านมานับเป็นอีกปีหนึ่งที่เศรษฐกิจไทยต้องเผชิญกับปัจจัยลบหลายประการ
ไม่ว่าจะเป็นการเพิ่มขึ้นอย่างต่อเนื่องของราคาน้ำมัน
ค่าเงินบาทที่แข็งค่าขึ้นเมื่อเทียบกับดอลลาร์สหรัฐ
การชะลอตัวการใช้จ่ายภายในประเทศอันเนื่องมาจากสถานการณ์ความไม่แน่นอนทางการเมืองที่มีผลกระทบต่อความเชื่อมั่นของภาคเอกชน
รวมทั้งการชะลอตัวของเศรษฐกิจโลกนำโดยเศรษฐกิจสหรัฐที่เป็นผลเนื่องมาจากปัญหาในตลาดสินเชื่อที่อยู่อาศัยที่ปล่อยกู้ให้แก่ลูกหนี้ที่มีความน่าเชื่อถือต่ำ
(ซับไพร์ม) เป็นผลให้อัตราการขยายตัวทางเศรษฐกิจของประเทศ ขยายตัวร้อยละ 4.8
ชะลอตัวลงจากร้อยละ 5.1 ในช่วงเดียวกันของปี
โดยมีปัจจัยหลักสนับสนุนการขยายตัวทางเศรษฐกิจคือ ภาคการส่งออก
ซึ่งมีอัตราการขยายตัวถึงร้อยละ 18.1 จากช่วงเดียวกันของปี
ในขณะที่ภาคอุตสาหกรรมการก่อสร้างโดยรวมมีอัตราการขยายตัวลดลง กล่าวคือ
จากอัตราการขยายตัว ร้อยละ 4.3 ในปี 2549 ลดลงคงเหลือร้อยละ 2.1 ในปี 2550
ซึ่งได้รับผลกระทบจากปัจจัยตามที่กล่าวในข้างต้นเช่นกัน

อย่างไรก็ตามแม้ว่าในช่วงปีที่ผ่านมา
ภาวะเศรษฐกิจของประเทศจะชะลอตัวจากปัจจัยดังกล่าวข้างต้น แต่ด้วยความมุ่งมั่นอย่างแน่วแน่
บริษัทฯสามารถแสดงผลการดำเนินงานประสบความสำเร็จในการประกอบธุรกิจอย่างน่าพึงพอใจ
กล่าวคือบริษัทฯมีผลกำไรสุทธิจากงบการเงินรวม 248.06 ล้านบาท เพิ่มขึ้น 27.36 ล้านบาท
จากช่วงเดียวกันของปี หรือเท่ากับร้อยละ 12.39 โดยมีรายได้จากการขายและให้บริการสูงถึง
5,370.41 ล้านบาท เพิ่มขึ้น 2,010.24 ล้านบาท หรือเท่ากับร้อยละ 59.83 และส่วนของผู้ถือหุ้น
1,691.71 ล้านบาท เพิ่มขึ้น 211.28 ล้านบาท เท่ากับร้อยละ 14.27 ตามลำดับ
ทั้งนี้ความสำเร็จดังกล่าวส่วนหนึ่งมาจากบริษัทฯได้ให้ความสำคัญต่อการพัฒนาและปรับปรุงองค์กรในด้านต่างๆ
เพื่อเสริมโครงสร้างพื้นฐานให้มีความแข็งแกร่ง พร้อมทั้งการเพิ่มขีดความสามารถในการแข่งขัน
ด้วยการพัฒนาการปรับปรุงประสิทธิภาพในการทำงาน
การนำเทคโนโลยีสมัยใหม่มาประยุกต์ใช้กับการดำเนินธุรกิจ การเพิ่มศักยภาพของบุคลากร
เพื่ออำนวยความสะดวกและตอบสนองความต้องการของลูกค้า
รวมไปถึงความร่วมมือกับพันธมิตรทางการค้าเพื่อช่วยเพิ่มศักยภาพในการแข่งขัน
รวมทั้งการพัฒนาเสริมสร้างความรู้ความเข้าใจตามหลักธรรมภิบาลที่ดี
ซึ่งทั้งหมดนั้นได้สะท้อนถึงความตั้งใจจริงในผลงานที่มีคุณภาพให้ประสบความสำเร็จ
และเป็นที่ยอมรับทั้งจากลูกค้าภาครัฐและเอกชนในที่สุด

การดำเนินธุรกิจใน ปี 2551
บริษัทยังคงมีความมุ่งมั่นที่จะเสริมสร้างชื่อเสียงให้เป็นบริษัทชั้นแนวหน้าในวงการธุรกิจก่อสร้าง
โดยการทุ่มเทความรู้ ความสามารถเพื่อส่งมอบบริการที่เป็นเลิศให้กับลูกค้า
การสร้างผลตอบแทนให้แก่ผู้ที่มีส่วนเกี่ยวข้องได้อย่างเหมาะสม
รวมทั้งการเติบโตอย่างยั่งยืนตลอดไป

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)